《野步》
清代·严锦

雨止石渐乾，木落野愈旷。长风驱云归，半天卷屏幛。

一径忽细驱，步窘骤难放。行行登高原，了了见古圹。

断碑无岁年，何时此卜葬。惯听樵斧声，久绝麦饭饷。

呼起冥漠君，告尔勿凄怆。方今楚氛恶，驱人入烟瘴。

骸骨万里抛，妻子终岁望。尔生当盛平，不见乱离状。

死获黄土埋，长眠幸无恙。巍巍南面王，此乐亦不让。

我诗非谀墓，聊代鲍家唱。归途闻怪啼，一鸮立树上。

作者简介：严锦，字云客，号公绣，桐乡人。同治丁卯副贡。有《懒云楼诗钞》。